### | | | | --- | --- | | | | | --- | | **Byråd** 28. august 2018 Sagsnr. 710-2017-27152 Dok.nr. 710-2018-220446 Anna Overgaard | | 129.                Godkendelse af igangsættelse af forsøg efter frikommuneloven - Åbent

###

|  |  |
| --- | --- |
| Tidl. politisk behandling |  |
| Forventet sagsgang | BS-U, SS-U, ØK, BY |
| Lovgrundlag | Lov om ændring af lov om frikommunenetværk |

###

**SAGENS INDHOLD**

Byrådet skal i denne sag tage stilling til igangsættelse af
konkrete frikommuneforsøg i [adresse].

Byrådet godkendte 31. oktober 2017, at Favrskov Kommune
indgik i ansøgningerne til nedenstående konkrete frikommuneforsøg i samarbejde
med Skive, Silkeborg, Herning, Holstebro, Randers og Aabenraa kommuner.
Folketinget har på baggrund af forsøgsansøgningerne vedtaget lov om ændring af
lov om frikommunenetværk, som trådte i kraft 1. juli 2018. Der henvises til
bilaget ”Overblik over frikommuneansøgninger august 2018”.

Frikommuneloven giver [adresse] mulighed for at
igangsætte følgende nye forsøg:

· Midlertidig BPA-ordning (Borgerstyret Personlig Assistance) for
unge mellem 18 og 23 år.

· Særlige døråbnere på døre til/fra boligklynger/afdelinger på
plejecentre og botilbud.

· Anvendelse af teknologiske hjælpemidler til hjemmeboende borgere,
som ikke kan give informeret samtykke og er berettiget til en plejebolig.

· Anvendelse af teknologiske hjælpemidler på anbringelsessteder for
børn og unge efter servicelovens § 66, stk. 1, nr. 5 og 6.

· Mere sammenhængende forløb i psykiatrien.

· Bedre overgang fra ung til voksen.

Forsøgsperioden løber fra 1. oktober 2018 til 31. december
2021.

**VURDERING**

Social og Sundhed vurderer, at frikommuneforsøgene generelt
giver mulighed for at få erfaringer med at afprøve nye løsninger, hvor fokus
primært er på at anvende mindre indgribende foranstaltninger over for borgerne.
Samtidig kan de nye løsninger bidrage til en mere effektiv opgaveløsning i
Favrskov Kommune.

Det vurderes ikke relevant for Favrskov Kommune at igangsætte
de konkrete forsøg indenfor ”Anvendelse af teknologiske hjælpemidler på
anbringelsessteder for børn og unge efter servicelovens § 66, stk. 1, nr. 5 og
6”, idet Favrskov Kommune ikke har døgninstitutioner til børn og unge med
betydelige funktionsnedsættelser. Det vurderes heller ikke relevant at deltage
i ”Bedre overgang fra ung til voksen”, da det ikke vurderes hensigtsmæssigt at
overflytte unge til en døgninstitution på voksenområdet, når den unge er
velanbragt i en plejefamilie og er i målgruppen for efterværn. Endelig har
Favrskov Kommune kun en enkelt borger i forsøgets målgruppe. I forhold til ”Mere
sammenhængende forløb i psykiatrien” vurderes det ikke relevant for [adresse]
Kommune at deltage i forsøget, da kommunen ikke har delt tilbud mellem regionen
og kommunen, som forsøget vedrører. Der henvises i øvrigt til bilaget ”Overblik
over frikommuneansøgninger august 2018”.

**Midlertidig BPA-ordning**

Frikommuneforsøget vedrørende midlertidig Borgerstyret
Personlig Assistance (BPA) vurderes at ville give unge med funktionsnedsættelse
bedre muligheder for på sigt at udvikle sig i et miljø sammen med andre unge.

Når en ung med massive hjælpebehov fylder 18 år, kan
vedkommendes forældre ikke længere modtage tabt arbejdsfortjeneste for at passe
den unge i hjemmet. Derfor tilbydes den unge oftest et botilbud. Som det gør
sig gældende for andre unge, er unge med funktionsnedsættelser ikke
nødvendigvis parate til at flytte hjemmefra, blot fordi de fylder 18 år.

Alternativet til et botilbud er, at den unge ansøger om en
BPA-ordning. Det medfører ofte, at forældrene ansættes som personlig hjælper
efter servicelovens §§ 95 og 96. Når den unge er bevilget en BPA-ordning, er
det meget vanskeligt for kommunen at få ændret denne bevilling, og dermed er
der risiko for, at den unge fastholdes i sit barndomshjem længere tid, end det
er hensigtsmæssigt.

Frikommuneforsøget med midlertidig BPA-ordning vurderes at
indeholde det bedste fra begge ordninger om tabt arbejdsfortjeneste og BPA. I
lighed med andre unge mennesker har unge med funktionsnedsættelser glæde af at
være sammen med andre ligestillede med henblik på at lære at stå på egne ben,
fx i en lejlighed i et botilbud. Er den 18-årige ikke klar til at håndtere et
ungdomsliv, vil en midlertidig BPA-ordning frem til senest det 23. år give den
unge mulighed for at blive hos forældrene, indtil den unge er mere moden. Ved
bevilling af en midlertidig BPA udarbejdes en plan for borgeren, sådan at
overgangen fra hjemmet til et botilbud bliver så smidig som muligt.

Indførelse af en midlertidig BPA-ordning afskærer ikke den
unge muligheden for at søge om en BPA-ordning efter gældende regler, når
vedkommende bliver 23 år.

**Særlige døråbnere**

Efter gældende regler må der opsættes særlige døråbnere på
yderdøre på plejecentre og botilbud for at undgå, at beboere, der har
vanskeligt ved at begå sig på egen hånd, forlader bygningen og dermed
potentielt udsætter sig selv for fare. Denne foranstaltning har vist sig ikke
at være tilstrækkelig, da dørene ofte åbnes i forbindelse med besøg, så
beboerne uforvarende kommer til at forlade stedet.

Forsøget giver mulighed for, at særlige døråbnere kan
sættes på døre til/fra boligklynger/afdelinger på plejecentre og botilbud, hvor
der er dørsøgende beboere. Det vil sikre, at beboerne ikke forlader stedet uden
ledsagelse af en medarbejder.

**Anvendelsen af teknologiske hjælpemidler til
hjemmeboende borgere**

Anvendelsen af teknologiske hjælpemidler til hjemmeboende
borgere er en udvidelse af forsøget ”Teknologiske hjælpemidler som supplement
til pædagogisk støtte og omsorg, når borgerne ikke kan give samtykke hertil”,
som Byrådet godkendte 29. august 2017.

Forsøget giver mulighed for at anvende teknologiske hjælpemidler
hos hjemmeboende borgere på samme måde, som hvis de boede på et plejecenter
eller botilbud. Det vil fx være brug af trædemåtter, situationsbestemt
videoovervågning og personlig GPS. Målgruppen er afgrænset til de borgere, som
er i målgruppen for en plejebolig eller et botilbud, og som ikke kan give et
informeret samtykke.

Forsøget er til gavn for de svageste borgere, der bor i
eget hjem, og som ikke ønsker at flytte på et plejecenter. Som eksempel kan
nævnes en borger, der er dement, og som ikke længere kan tage vare på sig selv.
Borgeren begår sig sikkert i trafikken, men er forvirret over sine omgivelser. Borgeren
giver klart udtryk for, at pågældende ikke vil flytte på et plejecenter, og fordi
borgeren ikke er til fare for sig selv, kan borgeren ikke flyttes til en
plejebolig mod sin vilje. Med forsøget vil det være muligt at opsætte et
teknologisk hjælpemiddel i borgerens hjem, så hjemmeplejen blive adviseret,
hvis borgeren fx forlader sin bolig om natten.

Sagen har været i høring hos Handicaprådet og Ældrerådet. Handicaprådets
høringssvar af 21. juli 2018 og Ældrerådets høringssvar af 2. august 2018
vedlægges som bilag.

Handicaprådet tilkendegiver, at det er positivt, hvis
frikommuneforsøgene kan bidrage til en mere effektiv opgaveløsning og dermed
frigøre ressourcer til andre tiltag til gavn for borgere med handicap.
Handicaprådet fremsætter tillige ønske om at blive løbende orienteret, når
forsøgene går i gang. Social og Sundhed har noteret sig Handicaprådets
bemærkninger og kan bekræfte, at der som hidtil vil ske en løbende orientering
af Handicaprådet om frikommuneforsøgene.

Ældrerådet er generelt positive i relation til
frikommuneforsøgene, herunder særligt at forsøgene kan understøtte mest mulig
selvbestemmelse til den enkelte borger og en mere effektiv opgaveløsning.
Ældrerådet gør opmærksom på vigtigheden af at evaluere forsøgene og opsamle
erfaringer fra teknologiforsøgene. Social og Sundhed har noteret sig
Ældrerådets synspunkter og kan oplyse, at det er en del af frikommuneforsøgene,
at der skal gennemføres evalueringer i samarbejde med de øvrige kommuner i
frikommunenetværket og Det Nationale Forsknings- og Analysecenter for Velfærd
(VIVE).

**ØKONOMI**

Det forudsættes, at deltagelse i frikommuneforsøgene som
udgangspunkt kan gennemføres inden for de eksisterende budgetrammer.

**INDDRAGELSE**

Gennemførelse og evaluering af forsøgene sker i samarbejde
med de øvrige kommuner i frikommunenetværket.

Sagen har været i høring i Ældrerådet og Handicaprådet.

**INDSTILLING**

Direktøren for Social og Sundhed indstiller til Byrådet:

1.   At der igangsættes følgende tre frikommuneforsøg
vedrørende:

- Midlertidig BPA-ordning (Borgerstyret Personlig
Assistance) for unge mellem 18 og 23 år.

- Særlige døråbnere på døre til/fra
boligklynger/afdelinger på plejecentre og botilbud.

- Anvendelse af teknologiske hjælpemidler til
hjemmeboende borgere, som ikke kan give informeret samtykke og er berettiget
til en plejebolig.

**BESLUTNING**

***Social- og Sundhedsudvalget, 14. august 2018:***

Fraværende:Ingen

Indstilles godkendt.

***Børne- og Skoleudvalget, 10. august 2018:***

Fraværende:Ingen

Indstilles godkendt.

***Økonomiudvalget, 21. august 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Overblik over frikommuneansøgninger august 2018 | 710-2018-143208 |
| Oversigt over nuværende regler og muligheder | 710-2018-147690 |
| Handicaprådets høringssvar 21. juli 2018 | 710-2018-206913 |
| Ældrerådets høringssvar 2. august 2018 | 710-2018-207332 |